SUPER ตอกกลับชาวเน็ต ยันโรงไฟฟ้าแสงอาทิตย์ทุกโครงการพร้อม COD ปีนี้
SUPER ยันโรงไฟฟ้าแสงอาทิตย์ทุกโครงการจะก่อสร้างเสร็จ-พร้อม COD ภายในปีนี้ หลังเจอกระแสข่าวจากชาวเน็ตบนสื่อ Online-Social network ว่าโครงการโรงไฟฟ้าพลังงานแสงอาทิตย์ของบริษัทจะไม่สามารถ COD ให้กับการไฟฟ้าส่วนภูมิภาคได้ภายปีนี้-จะถูกเพิกถอน PPA ที่มีอยู่
20 พ.ย. 2558

นายจอมทรัพย์ โลจายะ ประธานกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า ตามที่ปรากฏเป็นข่าวบนสื่อ Online และบน Social network ว่าโครงการโรงไฟฟ้าพลังงานแสงอาทิตย์ของบริษัทจะไม่สามารถจ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาคได้ภายใน 31 ธันวาคม 2558 นี้และจะถูกเพิกถอนสัญญาซื้อขายไฟฟ้า (PPA) ที่มีอยู่กับการไฟฟ้าส่วนภูมิภาคนั้น
ทั้งนี้บริษัทแจงข้อมูลว่าปัจจุบัน SUPER มีสัญญาซื้อขายไฟฟ้า (PPA) รวมทั้งสิ้น 501 เมกะวัตต์ ซึ่งในจำนวนนี้ 300 เมกะวัตต์ ได้ก่อสร้างเสร็จเรียบร้อยแล้ว และอยู่ในขั้นตอนของการทดสอบระบบไฟฟ้ากับการไฟฟ้าส่วนภูมิภาคครั้งแรก (First sync) และจะทยอยจ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาคตามลำดับต่อไป
ส่วนอีก 201 เมกะวัตต์ นั้น ขณะนี้การก่อสร้างของแต่ละโครงการมีความคืบหน้าค่อนข้างมากบางโครงการก่อสร้างไปแล้ว 70% และบางโครงการก่อสร้างไปแล้วกว่า 90%
โดยบริษัทยืนยันว่าภายในปี 2558 โครงการโรงไฟฟ้าพลังงานแสงอาทิตย์ของบริษัททุกโครงการจะก่อสร้างแล้วเสร็จและมีความพร้อมที่จะจ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาคได้ตามเป้าหมายที่วางไว้